text: Tre unge med tilknytning til bandemiljø anholdt
  31 maj 2018 kl. 11.47
  Politiet har anholdt tre personer, der har tilknytning til bandemiljøet i Esbjerg. De er sigtet for handel med narkotika.
  Onsdag blev to mænd på 20 år og en mand på 24 år anholdt i henholdsvis Esbjerg og Aalborg. De har alle tilknytning til bandemiljøet i Esbjerg. Det oplyser Syd- og Sønderjyllands Politi i en pressemeddelelse.
  Torsdag fremstillede Syd- og Sønderjyllands Politi de tre mænd i grundlovsforhør ved retten i Esbjerg. Her blev de sigtet for handel med narkotika.
  De tre mænd er blevet varetægtsfængslet i fire uger indtil videre. Grundlovsforhøret blev holdt for lukkede døre. Af hensyn til den fortsatte efterforskning har politiet ikke yderligere oplysninger i sagen.
  Politiet oplyser, at anholdelserne skete uden dramatik.
  
  